Masser af mangfoldighed på Northside
mandag, 20 juni 2016 18:00
Af	Philip Eskildsen Kategori Koncerter
Foto: Philip Eskildsen.
Se vejrudsigten for Drag Night
Bjørnefest og queer-parties på Warehouse9
Gesten Pride afslører stort hovednavn
Gesten Pride præsenterer første musikstjerne
Overraskende vært ved Copenhagen Pride-show
Northside Festivalen har endnu engang formået at tiltrække flere end 30.000 musikelskere og festglade mennesker. Vi sendte vores skribent Philip på Nortside så han kunne få taget sin festival-mødom. Det kom der denne personlige reportage ud af.
Min kæreste har længe prøvet, at få mig lokket mig med til Northside. Og gang på gang har jeg takket nej tak. Festivaler har nemlig aldrig sagt mig noget. Beskidte sko, lugtende armhuler og fulde mennesker som hele tiden går ind i en - ellers tak.
Men i år skulle det være. Og hvorfor så det? Jeg er normalt stor fan af popmusik. Britney, Madonna, Rihanna - you name it. Men jeg har også en anden side af mig, som elsker punk/rock. NorthSide fangede i hvert fald min opmærksomhed ved at sætte det britiske band The Vaccines på programmet.
Fredag eftermiddag åbnede dørene op for Northside, og der skulle ikke gå længe før jeg fik øje på et regnbueflag blandt de mange mennesker. Pigerne Majbrit og Karina fortæller mig at de hvert år mødes en lille gruppe bestående af homo- og biseksuelle og transkønnede på festivalpladsen.
“Flaget har vi egentligt haft med alle årene. Flaget har været vores måde at finde hinanden på. Og hvis nogen har lyst til at joine os imens vi går rundt med flaget, er de mere end velkommen!”
Majbrit fortæller, at de altid får positiv respons når de går rundt med regnbueflaget på pladsen:
“Alle kommer hen og siger “Ej hvor er det fedt!!!”. Der er også mange, som kommer hen med en telefon i øret, og siger “Nå men jeg står henne ved det der regnbueflag, du kan bare gå derhen og finde mig.” Det er faktisk ret fedt, for så får man en dialog samtidig.”
Generelt var der en mangfoldig stemning på pladsen under hele festivalen. Jeg oplevede en festival hvor der var plads til alle, hvor der var tid til at fordybe sig i musikken og hygge sig med sine venner, kærester og familie. Næste år kunne jeg dog godt tænke mig at denne mangfoldighed også viser sig lidt i musikprogrammet.
Hvor var de kvindelige artister? Kunne man forestille sig lidt flere popnavne næste år? Det vil i hvert fald gøre min festivaloplevelse endnu bedre.
De mænd, som var inviteret til at spille, kunne heldigvis godt underholde. Om fredagen gav Iggy Pop den som rock-gud. Musikken og performancen var vild og intens. Iggy havde hele pladsen i en vild rockomfavnelse. Noget af en bedrift for den efterhånden 69-årige bedstefar, som stadig optræder i bar overkrop.
Lørdagen var mit højdepunkt. Endelig fik jeg set The Vaccines. En fantastisk energiudladning. Hvis du ikke kender det band bør du tjekke dem ud.
Efter den larmende indie-musik kunne man hvile ørerne med Beach Houses drømmende twin peaks stemning. En smuk afslutning på en lidt kold aften.
Søndag gik med at spise og drikke sig igennem mad og drikke fra de madboder, som vi ikke havde nået at prøve i løbet af de to forrige dage. Northsides madudvalg er rigt og varieret og gør de fleste fordomme om festivalmad til skamme.
Duran Duran spillede en sang om Rio mens solen gik ned over pladsen og Beck gøglede med publikum indtil midnat. Med fællessang og high-fives til festivalens frivillige lukkede dette års Northside.
Northside fik manet mine værste fordomme om festivaler i jorden. Jeg havde en rigtig god oplevelse og er klar til mere.
Vi ses igen til næste år NorthSide, og forhåbentlig med lidt mere GIRL POWER på plakaten.
Majbrit og Karina medbringer hvert år deres regnbueflag, som er blevet lidt af et mødespot for mange. Foto: Philip Eskildsen.
Mere i samme kategori « Kom til fantastisk julekoncert for lesbiske og bøsser	Svensk verdensstjerne på Plænen i Tivoli i aften »